b'\n_START_ARTICLE_\nLliura barcelonina\n_START_PARAGRAPH_\nLa lliura barcelonina era una unitat monet\xc3\xa0ria encunyada a Barcelona i utilitzada a l\'edat mitjana i l\'edat moderna a Catalunya._NEWLINE_Va ser la moneda oficial de la Rep\xc3\xbablica Catalana l\'any 1641 per\xc3\xb2 ja s\'hi usava a l\'edat mitjana. A la baixa edat mitjana va arribar a ser una de les monedes m\xc3\xa9s fortes a la Mediterr\xc3\xa0nia i a Europa, malgrat que a partir de finals del segle XIV va anar reculant fora del pa\xc3\xads en front d\'altres monedes. Tot i aix\xc3\xad, va continuar funcionant com a moneda de compte._NEWLINE_El sistema monetari barcelon\xc3\xad tenia el seu origen en el carolingi i es fonamentava en el pes de l\'argent, de manera que una lliura corresponia a 327 grams de plata. Del barcelon\xc3\xad van derivar els sistemes monetaris valenci\xc3\xa0 i mallorqu\xc3\xad (Vegeu tamb\xc3\xa9: lliura mallorquina i lliura valenciana). Els tres sistemes comptaven amb lliures que tenien com a divisors 20 sous o tamb\xc3\xa9 240 diners._NEWLINE_Al voltant del segle XVIII, la lliura barcelonina tamb\xc3\xa9 era anomenada "lliura catalana" i era equivalent 10 rals, 20 sous, 240 diners i 0\'375 pessetes.'